《次韵北涧禅师留别》
宋代·高斯得

维北有深涧，其中贮幽泉。
兹泥不可滓，万境涵澄鲜。
老人挹其流，浊世相周旋。
清寒涤腴腻，八解不敢专。
我来宿招提，逾月从金仙。
解后涧濒老，笔力回百川。
参寥一以去，诗宗久无传。
阿师佩密印，绝后如光前。
禅房竹色静，秋深暑将阑。
双岩傥入梦，寄予白云篇。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。